Príloha 1
Ciele v účasti SR
v európskych programoch výskumu a vývoja
a v európskych iniciatívach pre výskum a vývoj v rokoch 2009 - 2010

V oblasti európskej výskumnej a vývojovej spolupráce bude z prostriedkov štátneho rozpočtu podporovaná najmä účasť v takých európskych iniciatívach, v ktorých bude podpora výskumu a vývoja založená na financovaní z dvoch zdrojov súčasne, a to z európskych  a štátneho rozpočtu a táto účasť bude prínosom pre rozvoj hospodárstva a spoločnosti na Slovensku. Preto bude podporovaná účasť slovenských organizácií výskumu a vývoja v európskych aktivitách v oblasti výskumu a vývoja výskum, a to v:  
o	znalostných inovačných spoločenstvách Európskeho inovačného a technologického inštitútu - ZIS EIT,
o	Európskej agentúre pre vesmírny výskum - ESA,
o	európskej strategickej infraštruktúre výskumu a vývoja (ESFRI) pre výskum antiprotónov a iónov - FAIR,
o	spoločnom európskom technologickom podniku pre nanotechnológie - ENIAC,
o	spoločnom európskom technologickom podniku pre vnorené počítačové systémy - ARTEMIIS,
a.	spoločnom programovaní vecných priorít výskumu a vývoja Európskej únie (tzv. „Joint Programming“) a vo výskumnom programe vypracovanom k prvej spoločnej vecnej priorite výskumu a vývoja, ktorou je Alzeimerova choroba,
b.	európskych technologických platformách - TP.

B. Podpora účasti Slovenska v európskych aktivitách v oblasti výskumu a vývoja
	
B.1 Znalostné a inovačné spoločenstvá EIT

definícia:
Charakteristika znalostných a inovačných spoločenstiev Európskeho inovačného a technologického inštitútu (ďalej len „ZIS EIT“) je ustanovená v Nariadení 14699/07 Európskeho parlamentu a Rady, ktorým sa zriaďuje Európsky inovačný a technologický inštitút.

ZIS EIT uskutočňujú najmä:
a)	inovačné činnosti a investície s európskou pridanou hodnotou, ktoré plne integrujú rozmer výskumu a vysokoškolského vzdelávania v záujme dosiahnutia kritického množstva, podnecujú šírenie a využívanie výsledkov;
b)	najmodernejší a inovačne orientovaný výskum v oblastiach kľúčového hospodárskeho a spoločenského záujmu a využívanie výsledkov európskeho a vnútroštátneho výskumu s potenciálom posilniť konkurencieschopnosť Európy na medzinárodnej úrovni;
c)	činnosti v oblasti vzdelávania a odbornej prípravy na magisterskej a doktorandskej úrovni v disciplínách, ktoré majú potenciál naplniť budúce spoločensko-ekonomické potreby Európy a ktoré podporujú rozvoj zručností súvisiacich s inováciou, zlepšenie manažérskych a podnikateľských zručností a mobilitu výskumných pracovníkov a študentov;
d)	šírenie najlepších postupov v oblasti inovácie s dôrazom na rozvoj spolupráce medzi vysokoškolským vzdelávaním, výskumom a podnikaním vrátane sektoru služieb a financií.

ZIS EIT sú právnicke osoby a sú otvorené voči novým členom, kedykoľvek títo členovia pridajú partnerstvu hodnotu.

Vzťah medzi EIT a ZIS EIT  je založený na zmluvnej dohode. EIT vyberá a menuje partnerstvo so ZIS EIT na základe konkurenčného, otvoreného a transparentného postupu. Podrobné kritériá pre výber ZIS EIT, ktoré vychádzajú zo zásad excelentnosti a inovačnej relevantnosti, prijíma a uverejňuje EIT, pričom na výberovom procese sa zúčastňujú externí a nezávislí experti.

V súlade so zásadami ustanovenými v uvedenom Nariadení sa pri výbere ZIS EIT osobitne zohľadňuje:
b)	súčasná a potenciálna inovačná kapacita v rámci partnerstva, ako aj jeho excelentnosť v oblasti inovácie, vysokoškolského vzdelávania a výskumu;
c)	kapacita partnerstva na dosiahnutie cieľov strategického inovačného plánu (ďalej len „SIP“) po jeho prijatí;
d)	kapacita partnerstva na zabezpečenie trvalo udržateľného a dlhodobého sebestačného financovania vrátane výrazného a rastúceho príspevku súkromného sektora, priemyslu a služieb;
e)	účasť organizácií, ktoré sú aktívne v trojuholníku výskum, vysokoškolské vzdelávanie a inovácie;
f)	predloženie plánu správy duševného vlastníctva, ktorý zodpovedá dotknutému odvetviu a je v súlade so zásadami a usmerneniami EIT pre správu duševného vlastníctva vrátane spôsobu, akým sa zohľadnili príspevky jednotlivých partnerských organizácií;
g)	účasti súkromného sektora a spolupráce s ním vrátane finančného sektora a najmä malých a stredných podnikov (ďalej len „MSP“) ako aj vytvárania začínajúcich subjektov, odčlenených subjektov a MSP so zámerom komerčne využívať výsledky činností ZIS EIT;
h)	pripravenosť spolupracovať s inými organizáciami a sieťami mimo ZIS EIT s cieľom vymieňať si osvedčené postupy a skúsenosti pri dosahovaní excelentnosti.
Minimálnou podmienkou na vytvorenie ZIS EIT je účasť aspoň troch partnerských organizácií alokovaných v aspoň dvoch rôznych členských štátoch. Všetky tieto partnerské organizácie musia byť vzájomne nezávislé v zmysle článku 6 nariadenia Európskeho parlamentu a Rady (ES) č. 1906/2006 z 18. decembra 2006, ktorým sa ustanovujú pravidlá pre účasť podnikov, výskumných centier a univerzít na akciách v rámci siedmeho rámcového programu a pre šírenie výsledkov výskumu (2007 – 2013).

ZIS EIT môže zahŕňať partnerské organizácie z tretích krajín, ak ich účasť schváli správna rada EIT. Väčšina partnerských organizácií, ktoré tvoria ZIS EIT, je alokovaná v členských štátoch. Súčasťou každej ZIS EIT je aspoň jedna inštitúcia vysokoškolského vzdelávania a jedna súkromná spoločnosť.
	V súčasnosti sú už stanovené aj vecné zamerania prvých troch ZIS EIT a sú to:
•	zmiernenie dopadov klimatických zmien a prispôsobovanie
•	energetická udržateľnosť
•	budúcnosť informačnej a komunikačnej spoločnosti.

Každé ZIS EIT musí mať stanovený aj biznis plán, lebo jedným zo zdrojov sú aj jeho vlastné príjmy.

Financovanie ZIS EIT by malo byť ročne vo výške 50 -100 mil. eur, z čoho: 
•	z rozpočtu EIT 25 %,
•	príjmy ZIS EIT z programov asi 25 - 50%, 
•	zo zdrojov partnerov asi 25 - 50%.
anotácia: 	
Slovenskí odborníci vyvíjajú spolu s rakúskymi úsilie byť členom ZIS EIT zameraného na energetickú udržateľnosť. Ich úspešnosť bude závisieť od splnenia podmienok uvedených v definícii a od úspechu zabezpečiť dostatočné finančné prostriedky, ktoré musia byť zabezpečené aj z podnikateľských zdrojov. 

zodpovedný:
Ministerstvo školstva SR

spôsob a termín plnenia:
Zabezpečenie spolufinancovania účasti slovenských organizácií výskumu a vývoja a podnikateľov v ZIS EIT. Každoročne od výberu ZIS EIT so zastúpením zo SR na základe verejnej súťaže EIT.  

finančné krytie:
•	rozpočet EIT,
•	vlastné príjmy ZIS EIT,
•	rozpočet MŠ SR pre organizácie výskumu a vývoja zo SR, ako partnerov v programoch ZIS EIT. 

prijímatelia:
a) organizácie výskumu a vývoja:
-	sektora vysokých škôl,
-	štátneho sektora (vrátane SAV),
-	neziskového sektora,
-	podnikateľského sektora,
•	podnikatelia.

výstupy:
Výber ZIS EIT so slovenskou účasťou na základe výsledkov verejnej súťaže vyhlásenej EIT.

B.2 Účasť SR na spolupráci s Európskou  vesmírnou agentúrou

definícia:
Európska vesmírna agentúra (ďalej len „ESA“) bola založená v roku 1975 ako medzivládna organizácia pre mierové využitie vesmíru. Účelom ESA je  výlučne na mierové účely posilňovať spoluprácu medzi európskymi štátmi v oblasti vesmírneho výskumu a technológií a ich využitia vo vesmíre. 

Hlavnou úlohou ESA je:
•	formulovať a implementovať dlhodobú európsku vesmírnu politiku, s odporúčaním cieľov v tejto oblasti členským štátom a zosúlaďovaním politík členských štátov s politikami ostatných národných a medzinárodných organizácií a inštitúcií,
•	pripravovať programy v oblasti vesmírneho výskumu a podporovať ich vykonávanie, 
•	koordinovať Európsky vesmírny program a národné programy a integrovať národné programy v čo najúplnejšej podobe do Európskeho vesmírneho programu, najmä čo sa týka vývoja aplikačných družíc, 
•	formulovať priemyselnú politiku vhodnú pre jej program a podporovať jej vykonávanie a odporúčať koherentnú priemyselnú politiku členským štátom ESA. 
anotácia: 	
Záujem Slovenskej republiky spolupracovať s ESA bol deklarovaný koncom minulého roka pri návšteve zástupcov ESA na Ministerstve školstva SR. SR má záujem podpísať s ESA dohodu o spolupráci (tzv. „Cooperation Agreement“), na základe ktorej bude môcť prebiehať výmena informácií a odborníkov, účasť slovenských odborníkov vo vzdelávacích programoch ESA, konferenciách a seminároch ESA. 

zodpovedný:
Ministerstvo školstva SR

spôsob a termín plnenia:
Zabezpečenie financovania nákladov slovenských odborníkov vyplývajúcich z výmenných pobytov, účasti vo vzdelávacích programoch ESA, konferenciách a seminároch ESA. Plnenie je kompatibilné s dĺžkou trvania dohody o spolupráci SR s ESA.

finančné krytie:
•	rozpočet MŠ SR. 

prijímatelia:
a) organizácie výskumu a vývoja:
-	sektora vysokých škôl,
-	štátneho sektora (vrátane SAV),
-	neziskového sektora,
-	podnikateľského sektora.

výstupy:
Počet účasti slovenských odborníkov vyplývajúcich z výmenných pobytov, účasti vo vzdelávacích programoch ESA, konferenciách a seminároch ESA.

B.3 FAIR – Európske zariadenie pre výskum antiprotónov a iónov 

definícia:
Európske zariadenie pre výskum antiprotónov a iónov (ďalej len „FAIR“) je jednou z 35-tich veľkých infraštruktúr pre výskum a vývoj európskej budúcnosti, tzv. „ESFRI“ infraštruktúry. Cieľom FAIRu bude štúdium vlastností a štruktúry objektov na úrovni antiprotónov a iónov. FAIR má z tohto dôvodu veľký význam pre rozvoj nanotechnológií. 
anotácia: 	
Slovensko nemá k dispozícii žiadnu infraštruktúru, ktorú by bolo možné využiť pre výskum v oblastí antiprotónov a iónov. Vybudovanie takejto infraštruktúry je finančne náročné, a preto jej budovanie a údržbu jednotlivé členské štáty EÚ nedokážu zabezpečiť samostatne. 
Zariadenie FAIR je unikátny experimentálny komplex, ktorý svojim poňatím nemá obdobu v žiadnom  inom  svetovom laboratóriu. Experimentálne zariadenia umožnia uskutočňovať výskum v hraničných oblastiach jadrovej fyziky, kvantovej chromodynamiky a aplikáciách intenzívnych zväzkov nabitých častíc.
Najväčším prínosom pre SR bude v možnosti využívať modernú výskumnú infraštruktúru, ktorú Slovenská republika nemá a ktorá sa v domácich podmienkach nebude dať nikdy vybudovať pre vysoké finančné nároky. Nezanedbateľná je aj reálna možnosť získať experimentálne výsledky, ktoré budú mať praktickú aplikáciu v energetických jadrových zariadeniach novej generácie. 
	Účasťou na projekte FAIR sa otvorí možnosť vzdelávania našich diplomantov a doktorandov pomocou diplomových a doktorandských prác na vyššie uvedených experimentoch. Táto možnosť je veľmi významným prínosom spolupráce, pretože umožní mladým vedeckým pracovníkom pracovať na zariadeniach špičkovej svetovej úrovne a vo vedeckom prostredí, ktoré sa na domácich pracoviskách nedá v žiadnom prípade vytvoriť.
Vzhľadom na dostatok slovenských vysokokvalifikovaných odborníkov, SR prejavuje záujem stať sa členom FAIRu. Takto organizácie výskumu a vývoja zo Slovenskej republiky sa budú môcť  podieľať na riešení európskych projektoch vo FAIRe. Zároveň podnikatelia sa budú môcť uchádzať o tendre pre vybudovanie a obnovu infraštruktúry FAIRu.

zodpovedný:
Ministerstvo školstva SR

spôsob a termín plnenia:
Zabezpečenie každoročných účastinárskych poplatkov SR vo FAIRe a zabezpečenie spolufinancovania účasti slovenských organizácií výskumu a vývoja v projektoch FAIRu. Každoročne od vstupu do FAIRu na základe schválenia materiálu vládou SR.

finančné krytie:
•	rozpočet FAIR,
•	rozpočet MŠ SR (účastinársky poplatok SR vo FAIRe a spolufinancovanie projektov riešených vo FAIR, na ktorých riešení participujú slovenské organizácie výskumu a vývoja). 

prijímatelia:
a) organizácie výskumu a vývoja:
-	sektora vysokých škôl,
-	štátneho sektora (vrátane SAV),
-	neziskového sektora,
-	podnikateľského sektora,
•	podnikatelia.

výstupy:
Počet projektov riešených vo FAIR, na ktorých riešení participujú slovenské organizácie výskumu a vývoja a počet kontraktov podnikateľov zo SR pre budovanie a obnovu infraštruktúry FAIR.    

B.4 ENIAC – Spoločný európsky technologický podnik pre nanotechnológie

definícia: 
ENIAC je jedným z piatich európskych technologických podnikov, ktorý vznikol na základe európskej iniciatívy iniciovanej a dopracovávanej v rámci technologickej platformy pre budúcnosť elektrotechnického priemyslu v EÚ. Hlavným poslaním ENIACu je identifikovať priority výskumu, vývoja a inovácií v oblasti nanotechnológií pre zabezpečenie rozvoja elektrotechnického priemyslu EÚ. 

Hlavným cieľom ENIACu je posilniť postavenie Európy v mikro a nanotechnológiách: 
a)	formulovaním spoločnej priemyselnej vízie a rozvíjaním strategickej výskumnej agendy pre realizáciu tejto vízie v prospech príslušného odvetvia, v európskej ekonomike a spoločnosti ako celku  a 
b)	ktorou sa stanovuje rámec pre spoluprácu a integráciu roztrieštených snáh priemyslu, výskumných organizácií, orgánov verejnej správy a finančných inštitúcií na ich konvergenciu pozdĺž tejto spoločnej strategickej agendy.
anotácia: 	
Záujem o vstup Slovenskej republiky do ENIACu už bol tomuto podniku oznámený v januári 2009. SR má zastúpenie v rade verejných orgánov ENIACu automaticky, na základe členstva v EÚ. Zostáva jedine zabezpečiť podmienky pre úspešnú účasť organizácií výskumu a vývoja zo Slovenskej republiky v programoch výskumu a vývoja ENIACu zameraných na výskum a vývoj v oblasti nanotechnológií pre potreby európskeho elektrotechnického priemyslu a tými sú prostriedky štátneho rozpočtu pre spolufinancovanie projektov, na ktorých riešení participujú organizácie výskumu a vývoja zo SR. 

zodpovedný:
Ministerstvo školstva SR
spolupráca:
APVV

spôsob a termín plnenia:
Zabezpečenie spolufinancovania účasti slovenských organizácií výskumu a vývoja v projektoch vybraných na základe verejnej súťaže a nakontraktovaných ENIACom v súlade s harmonogramom výziev schválených ENIACom. 

finančné krytie:
•	rozpočet ENIACu,
•	rozpočet MŠ SR (ako spolufinancovanie projektov ENIAC, na ktorých riešení participujú slovenské organizácie výskumu a vývoja).

prijímatelia:
Organizácie výskumu a vývoja:
-	sektora vysokých škôl,
-	štátneho sektora (vrátane SAV),
-	neziskového sektora,
-	podnikateľského sektora.

výstupy:
Počet projektov ENIACu, na ktorých riešení participujú slovenské organizácie výskumu a vývoja

B.5 ARTEMIS – Spoločný európsky technologický podnik pre vnorené počítačové systémy

definícia:
ARTEMIS je ďalším z piatich európskych technologických podnikov, ktorý vznikol na základe európskej iniciatívy iniciovanej a dopracovávanej v rámci technologickej platformy pre budúcnosť „počítačového priemyslu“ v EÚ. Hlavným poslaním ARTEMISu je identifikovať priority výskumu, vývoja a inovácií v oblasti vnorených počítačových systémov pre potreby automobilového priemyslu, elektrotechnického a spotrebného priemyslu  EÚ.

ARTEMIS najmä:
o	vymedzuje a realizuje plán pre vývoj kľúčových technológií pre vnorené počítačové systémy v rôznych oblastiach použitia s cieľom posilniť európsku konkurencieschopnosť a udržateľnosť a umožňuje vznik nových trhov a spoločenských aplikácií,
o	podporuje výskum a vývoj v oblasti vnorených počítačových systémov najmä poskytovaním finančných prostriedkov riešiteľom vybraných projektov na základe výziev vypísaných vo verejnej súťaži, 
o	presadzuje verejno-súkromné partnerstvá zamerané na mobilizovanie a spájanie činností Európskeho spoločenstva prostredníctvom zvýšenia celkových investícií do výskumu a vývoja v oblasti vnorených počítačových systémov a podpory spolupráce medzi verejným a súkromným sektorom,
o	podporuje synergiu a koordináciu európskeho výskumu a vývoja v oblasti  vnorených počítačových systémov vrátane postupného začlenenia činností súvisiacich s touto oblasťou do spoločného podniku ARTEMIS, ktoré sa v súčasnosti vykonávajú prostredníctvom medzivládnych programov výskumu a vývoja.
anotácia: 	
Záujem o vstup Slovenskej republiky do ARTEMISu ešte nebol tomuto podniku oznámený. SR má zastúpenie v rade verejných orgánov ARTEMISu automaticky, na základe členstva v EÚ. Súčasťou členstva SR v ARTEMISe bude aj zabezpečenie podmienok pre úspešnú účasť organizácií výskumu a vývoja zo Slovenskej republiky v programoch výskumu a vývoja ARETEMISu zameraných na výskum a vývoj v oblasti vnorených počítačových systémov.

zodpovedný:
Ministerstvo školstva SR
spolupráca:
APVV

spôsob a termín plnenia:
Zabezpečenie spolufinancovania účasti slovenských organizácií výskumu a vývoja v projektoch vybraných na základe verejnej súťaže a nakontraktovaných ARTEMISom v súlade s harmonogramom výziev schválených ARTEMISom. 

finančné krytie:
•	rozpočet ARTEMISu,
•	rozpočet MŠ SR (ako spolufinancovanie projektov ARTEMIS, na ktorých riešení participujú slovenské organizácie výskumu a vývoja). 

prijímatelia:
Organizácie výskumu a vývoja:
-	sektora vysokých škôl,
-	štátneho sektora (vrátane SAV),
-	neziskového sektora,
-	podnikateľského sektora.

výstupy:
Počet projektov ARTEMISu, na ktorých riešení participujú slovenské organizácie výskumu a vývoja.
	
B.6 Spoločné programovanie (Joint Programming) 

definícia:
Národné programy výskumu a vývoja v jednotlivých členských štátoch EÚ sa môžu z európskej perspektívy zbytočne navzájom prekrývať a nedosahovať tak požadovanú hĺbku a rozsah. Množstvo národných procedúr komplikuje cezhraničné programy a odrádza medzinárodne zameraných výskumníkov od využívania finančných zdrojov zo zahraničia. Nedostatok cezhraničných programov spolupráce sťažuje spoločné oslovovanie všeobecných problémov, sťažuje zhromažďovanie údajov a znalostí rozptýlených po Európe, prekáža cezhraničnej vedeckej mobilite a školeniam a spomaľuje medzinárodné šírenie vedeckých výsledkov.
Niektoré z najväčších európskych vedeckých úspechov zahŕňali zhromaždenie cezhraničných verejných vedecko-výskumných fondov. Rôzne medzinárodné výskumné organizácie vznikli za posledných 50 rokov, ako napríklad CERN, EMBL, ESA. V sedemdesiatych a osemdesiatych rokoch vznikli medzivládne schémy ako COST a EUREKA a bol založený rámcový program pre výskum. Znásobil sa aj počet bilaterálnych dohôd medzi členskými štátmi. A od roku 2005 ES zaviedlo nové sľubné nástroje koordinácie a spolupráce, ako sú schémy ERA-NET a iniciatívy založené podľa článku 169 Európskej zmluvy. Dopad týchto spoločných európskych iniciatív by mohol byť väčší, ak by existoval väčší všeobecný strategický zámer a  väčšia transparentnosť národných systémov vedy a techniky. Znásobovanie týchto aktivít nemá veľký význam, kým sa nezačne riešiť nedostatok strategického plánovania medzi členskými štátmi EÚ. 

Preto EK v súčasnosti koordinuje vytvorenie pan-európskej spolupráce v oblasti výskumu a vývoja, ktorá by mohla byť rovnako dôležitá ako vytvorenie rámcových programov EÚ pre výskum, technický rozvoj a demonštračné aktivity a prostredníctvom nej by sa zjednodušili prístupy pre spoločný strategický a štruktúrovaný proces identifikácie vecných priorít výskumu a vývoja na úrovni EÚ, ktorými by sa odstránili duplicity pri riešení problémov spoločných pre  všetky krajiny EÚ prostredníctvom výskumu a vývoja. Táto spolupráca je označovaná ako „spoločné programovanie“ (názov používaný EK je „Joint Programming“). Ako prvá vecná priorita bola identifikovaná Alzheimerova choroba. 

Európska komisia preto: 
•	vyzýva Radu, aby schválila návrh a ciele spoločného programovania; 
•	vyzýva Radu, aby požiadala ministrov o nominácie predstaviteľov na určenie špecifických oblastí pre spoločné programovanie do leta 2009 na základe jasných kritérií a konzultácií s účastníkmi. Komisia navrhuje vystupovať ako sekretariát tejto skupiny; 
•	predloží Rade na schválenie do konca roka 2009 odporúčania zamerané na spustenie spoločného programovania v špecifických oblastiach, určených skupinou na vysokej úrovni pri CRESTe (HLG pri Výbore pre vednú a technickú politiku). Tieto odporúčania budú obsahovať detailnejšie návrhy s ohľadom na riadenie a implementáciu spoločného programovania berúc do úvahy spätnú väzbu získanú z Rady a členských štátov, ktoré sa zaviazali participovať v jednotlivých iniciatívach; 
•	otvorí spolupráci medzi záujemcami a zodpovednými orgánmi za účelom zlepšenia rámcových podmienok spoločného programovania; 
•	vyzýva radu na dohľad a pravidelné sledovanie pokroku spoločného programovania a ak bude potrebné, zvážiť ďalšie kroky na zaistenie účinnej implementácie; 
anotácia: 	
Spoločného programovania sa zúčastňuje aj Slovenská republika, ktorá má zástupcu v Skupine na vysokej úrovni pre spoločné programovanie (ďalej len „HLG“) a aj zástupcu v skupine odborníkov, ktorá vypracováva obsah vecnej priority výskumu a vývoja „Výskum Alzheimerovej choroby“. Cieľom Slovenska v spoločnom programovaní bude podieľať  sa na identifikácii a formulovaní ďalších vecných priorít výskumu a vývoja spoločného programovania a zabezpečiť účasť Slovenska na riešení týchto vecných priorít výskumu a vývoja. 

zodpovedný:
Ministerstvo školstva SR

spôsob a termín plnenia:
Zabezpečenie účasti slovenských odborníkov pri vypracovávaní obsahu ďalších vecných priorít výskumu a vývoja spoločného programovania a zabezpečenie účasti organizácií výskumu a vývoja zo SR na riešení týchto vecných priorít výskumu a vývoja. Kroky budú uskutočňované v súlade s harmonogramom prác HLG pre spoločné programovanie.

finančné krytie:
•	rozpočet MŠ SR,
•	spoločný rozpočet EÚ pre jednotlivé vecné priority výskumu a vývoja (spolufinancovaný zo zdrojov rozpočtu EÚ).

prijímatelia:
a) organizácie výskumu a vývoja:
-	sektora vysokých škôl,
-	štátneho sektora (vrátane SAV),
-	neziskového sektora,
-	podnikateľského sektora.

výstupy:
Počet účasti slovenských odborníkov pri formulovaní obsahu vecných priorít spoločného programovania a počet projektov riešených organizáciami výskumu a vývoja zo SR v rámci riešenia vecných priorít spoločného programovania. 

B.7 Technologické platformy

definícia:
Európska technologická platforma (ďalej len „ETP“) združuje priemyselné podniky, výskumné a finančné inštitúcie, národné orgány verejnej správy, asociácie užívateľov a spotrebiteľov podieľajúcich sa na výskume, vývoji a inováciách v strategicky významnej technologickej oblasti. Cieľom takéhoto usporiadania je vytvoriť dlhodobú víziu budúceho technologického vývoja v prostredí Európskej únie, ktorá zahrňuje významné otázky týkajúce sa budúceho hospodárskeho rastu, konkurencieschopnosti a udržateľného rozvoja v Európe. 
anotácia: 	
Účasť v technologických platformách zastrešených pod 7.RP má aj Slovensko. Význam tejto účasti spočíva v tom, že odborníci z členských krajín EÚ sa podieľajú už na tvorbe obsahu ETP, čím môžu nadviazať pracovné partnerstvá a tým uľahčiť prístup svojej krajine k zdrojom alokovaných na ETP.  Cieľom je zvýšiť zastúpenie Slovenska v jednotlivých ETP.
zodpovedný:
Ministerstvo školstva SR

spôsob a termín plnenia:
Zabezpečenie účasti slovenských odborníkov v jednotlivých ETP. Plnenie podľa harmonogramu zasadaní jednotlivých ETP. 

finančné krytie:
-	rozpočet MŠ SR,
-	rozpočet EÚ na ETP.

prijímatelia:
Odborníci z organizácií výskumu a vývoja a zástupcovia podnikateľov. 

výstupy:
Počet účasti slovenských odborníkov v ETP.